Twee vas wat gaste glo by lodge besteelEen van die persone wat aangekeer is. (Foto: verskaf) Twee mans is in hegtenis nadat hulle en nóg ŉ makker glo betrokke was by ŉ voorval waar ŉ Kempton Parkse gesin Maandag in die vroeë oggendure in hul blyplek by ŉ lodge naby Mookgophong (Naboomspruit) in Limpopo besteel is. Die egpaar se dogter het glo wakker geword en ŉ vreemdeling in die vertrek gesien. Sy het haar ma klaarblyklik stilletjies wakker geknyp, waarna die twee saam se daaropvolgende gille ook die pa wakker gemaak het. Die verdagte het binne-in die kamer gestaan en van die gille weggehardloop, het Johan de Beer van Heritage Protection Group (HPG) gesê. Hy het onder meer ŉ selfoon, horlosie, klere en skoene gebuit. Lede van HPG en Scorpion Security was kort daarna op die toneel en HPG het drie stelle spore van die Diamond Creek Bush Lodge tot naby Mookgophong gevolg. Volgens De Beer is die eerste verdagte naby die dorp ingehaal en in hegtenis geneem. ŉ Tweede vermeende betrokkene is sowat ŉ halfuur later met die hulp van die gemeenskap en verskeie veiligheidsdienste in die omgewing aangekeer. Van die gesteelde items is by hulle gevind, het hy gesê. Die verdagtes is aan die polisie oorhandig wat die saak verder sal ondersoek, het hy gesê. Volgens hom sal die mans se moontlike verbintenis met ander soortgelyke voorvalle ook ondersoek word. Braam Oosthuizen, eienaar van die lodge, het die voorval betreur en gesê die betrokke gaste is ongedeerd. “Dit is so onnodig dat só iets gebeur; mense kom hierheen om te ontspan. Dit is die eerste keer in tien jaar dat só iets hier gebeur,” het hy gesê. Die lodge het verskeie veiligheidsmaatreëls, waaronder ŉ elektriese heining en alarmstelsels. Die boewe het klaarblyklik onder dié heining deurgekruip en só toegang tot die perseel verkry. Oosthuizen het gesê die veiligheidsdienste het onmiddellik gereageer en ongelooflike moeite gedoen om die vermeende diewe vas te trek.